Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2019/C 248/08)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Pineau des Charentes“

Referenčna številka: PDO-FR-A0489-AM01

Datum obvestila: 10.5.2019

OPIS ODOBRENIH SPREMEMB IN RAZLOGI ZANJE

1. Dodatna navedba

Opis in razlogi

V točki II poglavja I je odstavek „ki imajo zaradi starosti in posebnih pogojev staranja, določenih v tej specifikaciji proizvoda, intenziven in kompleksen ‚oksidativen‘ aromatični profil, značilen za stare konjake“ nadomeščen z odstavkom „ki ustrezajo proizvodnim pogojem, ki so za ti navedbi določeni v tej specifikaciji proizvoda“. Besedilo je tako poenostavljeno.

Ta sprememba ne vpliva na enotni dokument.

2. Vrste proizvodov

Opis in razlogi

V točki III poglavja I je odstavek „za bela likerska vina in likerska vina rosé ali rdeča likerska vina.“ nadomeščen z „za bela likerska vina, likerska vina rosé in rdeča likerska vina.“ Prejšnje besedilo je dajalo vtis, da obstajata samo dve kategoriji proizvodov, čeprav je vsaka barva svoja kategorija proizvoda.

Ta sprememba ne vpliva na enotni dokument.

3. Identifikacija parcel

Opis in razlogi

Točka IV poglavja I:

— V oddelku 2(b) je besedilo „pri službah nacionalnega inštituta za poreklo in kakovost (v nadaljnjem besedilu: INAO) pred 1. julijem leta, ki je predhodno letu prve prijave pridelka.“ nadomeščeno z „najpozneje 10. decembra leta, ki je predhodno letu prve prijave pridelka, pri organizaciji za zaščito in upravljanje, da se pošlje službam nacionalnega inštituta za poreklo in kakovost (v nadaljnjem besedilu: INAO).“

— V oddelku 2(b) so črtani odstavki: „Vsaka parcela, za katere mošt se v petih zaporednih letih ne vloži zahteva za proizvodnjo likerskega vina s kontrolirano označbo porekla ‚Pineau des Charentes‘, se črta s seznama parcel, ki jih je opredelil pristojni nacionalni odbor inštituta INAO. O obrazloženi odločbi o črtanju ali zavrnitvi opredeljenih parcel, ki jo je sprejel pristojni nacionalni odbor inštituta INAO, se uradno obvestijo zainteresirane osebe, ki imajo po prejetju uradnega obvestila na voljo en mesec, da službam inštituta INAO predložijo morebitne pripombe. Pristojni nacionalni odbor inštituta INAO te ugovore znova preuči na podlagi mnenja komisije strokovnjakov.“

Ta sprememba je bila uvedena, ker ta določba ni bila več skladna z identifikacijo parcel, opredeljeno kot način za geografsko razmejitev. Podrobni pogoji za črtanje parcel po petih letih, ko ni bila vložena nobena zahteva za označbo, se ponovno opredelijo glede na namembnost parcel, ki jo bo upravljal organ za zaščito in upravljanje (ODG).

Ta sprememba ne vpliva na enotni dokument.

4. Trsni izbor

Opis in razlogi

Točka V poglavja I:

— za besedilom „meslier Saint-François B“ je dodano besedilo „ali gros meslier B“;

— za besedilom „sémillon B“ je dodano besedilo „trousseau gris G (ali chauché gris G)“;

— dodan je stavek „Sorta trousseau gris G (ali chauché gris G) lahko predstavlja največ 10 % trsnega izbora za likersko vino z označbo ‚Pineau des Charentes‘.“;

— beseda „ali“ med vini rosé in rdečimi vini je nadomeščena z besedo „in“;

— pred sorto malbec N je dodano besedilo „cot N (ali“.

Tako sta dodani sopomenki za sorti meslier de Saint François B in malbec B.

Prav tako je uvedena možnost zasaditve sorte trousseau gris G (ali chauché gris G), stare sorte, ki je bila včasih zasajena v vinogradih. Tej možnosti je dodana omejitev na 10 % trsnega izbora, da se omejijo tveganja za spremembo značilnosti.

Ta sprememba ne vpliva na enotni dokument.

5. Donos

Opis in razlogi

— Oddelek 1 točke VIII je nadomeščen z naslednjimi določbami: „Donos iz člena D. 645-7 zakonika o kmetijstvu in morskem ribištvu znaša 68 hektolitrov mošta na hektar.“

— Oddelek 2 točke VIII je nadomeščen z naslednjimi določbami: „2. Največji donos Na podlagi člena D. 645-7 zakonika o kmetijstvu in morskem ribištvu največji donos likerskega vina znaša 45 hektolitrov na hektar, največji donos mošta pa 85 hektolitrov na hektar.“

— V točki VIII je vstavljen oddelek 3, ki določa: „3. Začetek uporabe pridelka mladih trt Uporaba kontrolirane označbe porekla ‚Pineau des Charentes‘ se lahko odobri za likerska vina, katerih mošt izvira: — s parcel, zasajenih z mladimi trtami, šele od drugega leta po letu, v katerem so bile trte zasajene pred 31. julijem; — s parcel, zasajenih s trtami, cepljenimi na kraju samem ali precepljenimi, ne prej kot prvo leto po letu, v katerem je bila cepitev ali precepitev izvedena pred 31. julijem, in ko na parcelah rastejo le še sorte vinske trte, odobrene za označbo.“

Te spremembe so uvedene zaradi vključitve donosa mošta, ki znaša 68 hektolitrov na hektar. Največji donos likerskega vina je z 42 hektolitrov na hektar povečan na 45 hektolitrov na hektar. Zaradi določitve največjega donosa za žgano pijačo „Cognac“ (16 hl zaščitene označbe/ha) je bilo treba povečati največji donos za likersko vino z označbo „Pineau de Charentes“.

Odstavek „s parcel, zasajenih z mladimi trtami, šele od prvega leta, ki sledi letu cepitve na kraju samem pred 31. julijem;“ je črtan zaradi njegove vključitve v naslednji odstavek.

Na podlagi te spremembe je spremenjena točka 5 enotnega dokumenta.

6. Obdelava

Opis in razlogi

Točka IX poglavja I:

— V odstavku (a) oddelka 2 je besedilo „ob dodajanju alkohola“ črtano, ker je bil ta stavek odveč.

Oddelek 3:

— Dodan je odstavek (b) „Likerska vina rosé se donegujejo vsaj osem mesecev, od tega vsaj šest mesecev v posodah iz hrastovine.“. Tako je mogoče razlikovati med likerskimi vini rosé in rdečimi likerskimi vini z označbo „Pineau des Charentes“, za katerih proizvodnjo ne veljajo enaka pravila.

Posledično je spremenjeno številčenje odstavkov (b), (c), (d), (e), ki so postali (c), (d), (e) oziroma (f).

— V odstavku (e) je število pet nadomeščeno s številom sedem. To je povezano s povečanjem števila let staranja za navedbo „vieux“ (star), da se dobi kakovostnejši proizvod.

— V odstavku (f) je število deset nadomeščeno s številom 12. To je povezano s povečanjem števila let staranja za navedbo „très vieux“ (zelo star), da se dobi kakovostnejši proizvod.

Oddelek 5:

— v odstavku (a) je črtano besedilo „in vina rosé“;

— v odstavku (a) je dodana vrstica: Likerska vina rosé Po obdobju donegovanja od 1. junija leta, ki sledi letu trgatve.;

— v odstavku (a) je število „pet“ nadomeščeno s številom „sedem“;

— v odstavku (a) je število „deset“ nadomeščeno s številom „12“;

— v odstavku (b) je besedilo „1. oktobra leta, ki sledi letu njegove obdelave.“ nadomeščeno z: „in ne prej kot: Likerska vina rosé 1. junija leta, ki sledi letu obdelave. Rdeča likerska vina 1. oktobra leta, ki sledi letu obdelave. Bela likerska vina 1. aprila drugega leta, ki sledi letu obdelave.“;

— v odstavku (c) sta črtani navedbi „zaščitni pokrovec“ in „nameščen v vsaj dveh primerkih“;

— v odstavku (c) je vstavljen naslednji odstavek: „Na posode s prostornino 0,50 litra in več se namesti pečat v vsaj dveh primerkih, od katerih ima vsak premer vsaj 20 mm. Na posode s prostornino manj kot 0,50 litra se namesti vsaj en primerek, ki je viden in čitljiv.“

Te spremembe so povezane z razlikovanjem med likerskimi vini rosé in rdečimi likerskimi vini, s spremembo staranja za navedbi „vieux“ (star) in „très vieux“ (zelo star) ter z zamenjavo zaščitnega pokrovca z zaščitnim pečatom.

Na podlagi te spremembe je spremenjen enotni dokument.

7. Povezava z geografskim območjem

Opis in razlogi

Točka X:

— v oddelku 2 je:

— v prvem odstavku besedna zveza „je lahko“ nadomeščena z besedo „je“;

— v prvem odstavku beseda „in“ nadomeščena z besedno zvezo „označba lahko“;

— v prvem odstavku za besedno zvezo „‚très vieux‘ (zelo star)“ vstavljena besedna zveza „ali ‚extra vieux‘ (posebno star)“;

— v prvem odstavku besedna zveza „najmanj pet oziroma deset let“ nadomeščena z „glej oddelek 3 točke IX poglavja I“;

— v prvem odstavku stavek „Uživa se predvsem kot aperitiv.“ črtan;

— v drugem odstavku vstavljen stavek: „Likersko vino z označbo ‚Pineau des Charentes‘ se uživa predvsem kot aperitiv.“;

— v tretjem odstavku za besedo „pozlačen“ vstavljena beseda „lahek“;

četrti odstavek nadomeščen z naslednjimi določbami:

„Rdeče likersko vino z označbo ‚Pineau des Charentes‘, ki ima poudarjeno barvo, pogosto razvije intenzivne arome sveže nabranega rdečega in črnega jagodičevja z blagim pridihom po začimbah. Likersko vino rosé z označbo ‚Pineau des Charentes‘ pa ima bledo barvo in pogosto razvije arome rdečih jagod in gozdnih sadežev.“;

— v petem odstavku za besedno zvezo „suho sadje“ vstavljeno „in suho lupinasto sadje (orehi, praženi mandlji),“;

— v petem odstavku besedna zveza „stari konjaki“ nadomeščena s „stare žgane pijače s kontrolirano označbo porekla ‚Cognac‘.“;

šesti odstavek nadomeščen z naslednjimi določbami:

„Rdeča likerska vina in likerska vina rosé z označbo ‚Pineau des Charentes‘, za katera se uporabljata navedbi ‚vieux‘ (star) ali ‚très vieux‘ (zelo star), imajo opečnato barvo. So zelo elegantna in pogosto razvijejo čokoladne ali sadežne note žgane pijače, ki se nadalje razvijejo tudi v značilne oksidativne arome starih žganih pijač s kontrolirano označbo porekla ‚Cognac‘.“

Te spremembe so redakcijske.

Na podlagi te spremembe je spremenjen enotni dokument.

8. Prehodni ukrep

Opis in razlogi

Ukrep v zvezi z zgornjo mejo manjkajočih trsov je črtan, ker je zastarel.

Dodan je ukrep:

„2. Donegovanje Za likerska vina, ki so se najmanj pet let donegovala v lesu, se lahko navedba ‚vieux‘ (star) zahteva do 1. oktobra 2023. Za likerska vina, ki so se najmanj deset let donegovala v lesu, se lahko navedba ‚très vieux‘ (zelo star) ali ‚extra vieux‘ (posebno star) zahteva do 1. oktobra 2023.“

Ta sprememba je prehodni ukrep, povezan s spremembo staranja za navedbi „vieux“ (star) in „très vieux“ (zelo star).

Ta sprememba ne vpliva na enotni dokument.

Pravila o predstavitvi

V oddelku 9 točke XII sta vstavljena naslednja odstavka:

„Navedba starosti je dovoljena za likerska vina z označbo ‚Pineau des Charentes‘, ki so se v lesu starala vsaj tri leta. Navedena starost ne sme preseči obdobja staranja zadevnega proizvoda v lesu. V primeru zvrščanja se upošteva obdobje serije z najkrajšim staranjem v lesu. Določbe v zvezi z navedbo starosti se uporabljajo od 1. aprila 2020.“

Ta sprememba pomeni, da se lahko starost likerskih vin z označbo „Pineau Charentes“ navede šele po določenem obdobju staranja, da se potrošnikom zagotovijo popolnejše informacije.

Ta sprememba ne vpliva na enotni dokument.

9. Namembnost parcel

Opis in razlogi

V točki I poglavja II specifikacije proizvoda za kontrolirano označbo porekla „Pineau des Charentes“:

— je točka I nadomeščena z naslednjimi določbami: „I. Deklarativne obveznosti 1. Izjava o namembnosti vinorodnega okoliša Izjava o namembnosti vinorodnega okoliša se predloži vsako leto pred 1. julijem za trgatev v naslednjem letu, in sicer pri medpanožni zvezi vinorodnega okoliša Charentes-Cognac, ki informacije v zvezi z njim pošlje organizaciji za zaščito in upravljanje ter nadzornemu organu. V tej izjavi se navede največja površina, na kateri bo potekala trgatev za proizvodnjo mošta. 2. Izjava o namembnosti parcel Od trgatve 2019 se likerska vina proizvajajo iz mošta, ki izvira z opredeljenih parcel, navedenih v izjavi o namembnosti parcel. Izjava o namembnosti parcel se vsako leto najpozneje do 10. decembra predloži pri organizaciji za zaščito in upravljanje za trgatev v naslednjem letu. V tej izjavi se za vsako parcelo navedejo: katastrska številka: občina, oddelek, številka; sorta vinske trte; zasajena pridelovalna površina; ime pridelovalca. 3. Izjava o proizvodnji Po zadnjem dodajanju alkohola se sestavi izjava o proizvodnji, v kateri se navedejo: skupne količine uporabljenega mošta; skupne količine uporabljenih žganih pijač z označbo „Cognac“; skupne količine proizvedenih likerskih vin po barvi; referenčne številke parcel in površine, na katerih je bilo potrgano grozdje, namenjeno proizvodnji mošta. Ta izjava se sestavi v skladu s proizvodno evidenco. Ta izjava se pred 10. decembrom leta trgatve naslovi na krajevne službe generalnega direktorata za carino in posredne davke (DGDDI). Izvod te izjave se pošlje organizaciji za zaščito in upravljanje ter službam inštituta INAO. 4. Izjava o zahtevi za označbo Vsak gospodarski subjekt, ki želi za svoja likerska vina zahtevati kontrolirano označbo porekla ‚Pineau des Charentes‘, po možnosti dopolnjeno z navedbama ‚vieux‘ (star), ‚très vieux‘ (zelo star) (ali njeno ustreznico ‚extra vieux‘ (posebno star)), organizaciji za zaščito in upravljanje pošlje izjavo o zahtevi za označbo najmanj 30 dni pred dajanjem serije v promet in/ali na trg. V tej izjavi se med drugim navedejo: ime ali naziv gospodarskega subjekta; naslov gospodarskega subjekta; količina, za katero se zahteva označba, po barvah, po potrebi dopolnjena z zgornjima navedbama; podrobni pogoji skladiščenja: kraj, vrsta posode, identifikacija v skladišču (številka, zmogljivost). 5. Izjava o ponovnem razvrščanju Vsak gospodarski subjekt, ki ponovno razvrsti serije s kontrolirano označbo porekla ‚Pineau des Charentes‘ ob upoštevanju Uredbe (EU) št. 1308/2013, mora o tem predložiti izjavo pri organizaciji za zaščito in upravljanje najpozneje 10. dne v mesecu, ki sledi ponovnemu razvrščanju.“

Ta sprememba je povezana z novim postopkom za izjavo o namembnosti.

Ta sprememba ne vpliva na enotni dokument.

10. Glavne točke, ki jih je treba nadzirati

Opis in razlogi

Poglavje III specifikacije proizvoda za kontrolirano označbo porekla „Pineau des Charentes“ je spremenjeno tako:

Odstavek 1 točke I:

— v oddelku D je črtana besedna zveza „in namestitev zaščitnega pokrovca ali zaščitnega pečata.“

Odstavek 2 točke II:

— številka „45011“ je nadomeščena z „NF EN ISO/CEI 17065“.

Ta sprememba ne vpliva na enotni dokument.

ENOTNI DOKUMENT

1. Ime proizvoda

„Pineau des Charentes“

2. Vrsta geografske označbe

ZOP – zaščitena označba porekla

3. Kategorije proizvodov vinske trte

3. Likersko vino

4. Opis vina

To so bela, rdeča in rosé likerska vina, ki se proizvajajo tako, da se grozdnemu moštu doda uležana žgana pijača z označbo porekla „Cognac“ (žganje iz predhodnega obdobja destilacije), ki izvira z istega kmetijskega gospodarstva. Dodani sta lahko navedbi „vieux“ (star) ali „très vieux“ (zelo star), odvisno od trajanja staranja v hrastovem lesu (najmanj sedem oziroma 12 let). Likersko vino z označbo „Pineau des Charentes“ se uživa predvsem kot aperitiv.

Ima svež in zaokrožen okus svežega grozdnega mošta. Okus „Cognaca“, ki prispeva polnost in splošno uravnoteženost proizvoda, je zaradi dolgega donegovanja v lesu nerazločen.

Belo likersko vino z označbo „Pineau des Charentes“ ima slamnato rumeno do zlatorumeno barvo ter pogosto razvije izrazite sadežne (sveže ali kandirano sadje) in cvetlične arome (belo cvetje) s pridihom po medu.

Rdeče likersko vino ali likersko vino rosé z označbo „Pineau des Charentes“ ima bledo rožnato do temno rdečo barvo. Rdeče likersko vino z označbo „Pineau des Charentes“ pogosto razvije intenzivne arome sveže nabranega črnega jagodičevja z blagim pridihom po začimbah. Likersko vino rosé z označbo „Pineau des Charentes“ pa pogosto razvije arome gozdnih sadežev ali – v primeru daljšega donegovanja – koščičastega sadja.

Splošne analitske lastnosti Največji delež skupnega alkohola (v vol. %) 22 Najmanjši delež dejanskega alkohola (v vol. %) 16 Najnižja vsebnost skupnih kislin Najvišja vsebnost hlapnih kislin (v miliekvivalentih na liter) 10 Najvišja vsebnost skupnega žveplovega dioksida (v miligramih na liter) 75

5. Enološki postopki

(a) Osnovni enološki postopki

Pridelovalna praksa

Najmanjša gostota zasaditve vinske trte je 2 200 trsov na hektar, razmik med vrstami pa je največ tri metre.

Trsi se obrezujejo z naslednjima vrstama rezi z največ 50 000 očesi na hektar:

— rez na enojni ali dvojni guyot, tako da ima trs največ dva šparona in največ dva reznika;

— rez na kordon, tako da imajo rezniki največ tri očesa.

Namakanje ni dovoljeno.

(b) Največji donosi

Likersko vino

45 hektolitrov na hektar

Mošt

85 hektolitrov na hektar

6. Razmejeno geografsko območje

Trgatev grozdja, proizvodnja mošta, obdelava, donegovanje in pakiranje likerskih vin potekajo na ozemlju naslednjih občin:

departma Charente-Maritime:

okrožje Rochefort: vse občine;

okrožje Saintes: vse občine;

okrožje Saint-Jean-d’Angély: vse občine;

okrožje Jonzac: vse občine;

okrožje La Rochelle:

— kanton Ars-en-Ré: vse občine;

— kanton Aytré: občini Angoulins in Aytré;

— kanton La Jarrie: vse občine;

— kantoni La Rochelle 1, 2, 3, 4, 6, 7: občina La Rochelle;

— kanton La Rochelle 5: občine Esnandes, Marsilly, Puilboreau, La Rochelle in Saint-Xandre;

— kanton La Rochelle 8: občine Dompierre-sur-Mer, Périgny in La Rochelle;

— kanton La Rochelle 9: občine L’Houmeau, Lagord, Nieul-sur-Mer in La Rochelle;

— kanton Saint-Martin-de-Ré: vse občine;

— kanton Courçon: občine Angliers, Benon, Courçon, Cramchaban, Ferrières-d’Aunis, La Grève-sur-le-Mignon, Le Gué-d’Alleré, La Laigne, Nuaillé-d’Aunis, Saint-Cyr-du-Doret, Saint-Jean-de-Liversay in Saint-Sauveur-d’Aunis;

— kanton Marans: občine Longèves, Saint-Ouen in Villedoux;

departma Charente:

okrožje Cognac: vse občine;

okrožje Angoulême:

— kanton Angoulême Est: vse občine;

— kanton Angoulême Nord: vse občine;

— kanton Angoulême Ouest: vse občine;

— kanton Blanzac: vse občine;

— kanton Hiersac: vse občine;

— kanton Saint-Amant-de-Boixe: vse občine;

— kanton Villebois-la-Valette: vse občine;

— kanton La Rochefoucauld: občine Agris, Brie, Bunzac, Chazelles, Coulgens, Jauldes, Pranzac, Rancogne, Rivières, La Rochette in Saint-Projet-Saint-Constant;

— kanton Montbron: občine Charras, Feuillade, Grassac, Mainzac, Marthon, Saint-Germain-de-Montbron in Souffrignac;

okrožje Confolens;

— kanton Aigre: vse občine;

— kanton Ruffec: občini Villegats in Verteuil-surCharente;

— kanton Mansle: občine Aunac, Bayers, Cellettes, Chenon, Fontclaireau, Fontenille, Juillé, Lichères, Lonnes, Mansle, Mouton, Moutonneau, Puyréaux, Saint-Amand-de-Bonnieure, Saint-Angeau, SaintCiers-sur-Bonnieure, Saint-Front, Saint-Groux, Sainte-Colombe, Valence in Villognon;

— kanton Villefagnan: občine Brettes, Courcôme, Longré, Raix, Salles de Villefagnan, Souvigné, Tuzie in Villefagnan;

departma Dordogne:

okrožje Périgueux:

— kanton Saint-Aulaye: občine Chenaud, Parcoul, Puymangou, La Roche-Chalais in Saint-Aulaye;

departma Deux-Sèvres:

okrožje Niort:

— kanton Mauzé sur le Mignon: občine Le Bourdet, PrinDeyrançon, Priaires, Mauzé-sur-le-Mignon, La Rochénard in Usseau;

— kanton Beauvoir-sur-Niort: občine Beauvoir-sur-Niort, Belleville, La Foye-Montjault, Granzay-Gript, Prissé-La Charrière, SaintEtienne-la-Cigogne, Boisserolles in Thorigny sur le Mignon;

— Canton de Brioux-sur-Boutonne: občina Le Vert.

7. Glavne sorte vinske trte

Cot N – Malbec N

Cabernet franc N

Cabernet-Sauvignon N

Colombard B

Folle blanche B

Jurançon blanc B

Ugni blanc B

Merlot blanc B

Meslier Saint-François B

Montils B

Sauvignon B

Semillon B

Merlot N

8. Opis povezave

Geografsko območje, ki je enako območju kontrolirane označbe porekla „Cognac“, zajema severni obronek Akvitanske kotline. Natančneje, na zahodu meji na Atlantski ocean, na jugu na ozemlje ob estuariju Gironde, na severu na otoka Ré in Oléron ter na vzhodu v smeri mesta Angoulême na prve obronke Centralnega masiva. Razprostira se čez štiri departmaje.

Geografsko območje sestavljajo velike sedimentne enote, večinoma iz pozne jure (apnenčaste plasti, nastale z morsko sedimentacijo) na severu, od črte Rochefort-Cognac, in krede (preperelina jurskih apnencev, ki tvorijo glino, nastalo z dekalcifikacijo, ter glinaste, peščene in kredne usedline) na jugu.

Podnebje je zmerno oceansko. Povprečna letna temperatura je približno 13 °C, osončenost je velika, blizu 2 100 ur na leto. To podnebje je na geografskem območju enotno, razen v obalnih regijah, kjer je več sonca in manjša temperaturna razlika.

Zime so mile in vlažne, dni zmrzali pa je malo. Nevarnost spomladanske zmrzali je majhna, vendar lahko traja vse do konca maja. Poletja so vroča, vendar ne pretirano, čeprav jih lahko spremlja sušno obdobje.

Povprečna letna količina padavin znaša od 800 do 1 000 mm; dežuje od 130 do 150 dni v letu in skozi vse leto.

Najpogostejša so glinasto-apnenčasta tla na apnencu, čeprav se znotraj te vrste tal pojavljajo zelo različna tla. Tla na obalnih predelih, zlasti na otokih Ré in Oléron, so precej peščena. Zemljišča na poplavnih območjih niso upravičena do kontrolirane označbe porekla.

Opis človeških dejavnikov, ki prispevajo k povezavi

Vinogradništvo v regiji sega v rimsko dobo. Vinogradi, ki so bili že v 3. stoletju najprej zasajeni v nekdanji provinci Saintonge, so se nato razširili na jug in proti notranjosti v nekdanji provinci Aunis in Augoumois (13. stoletje).

Legenda o izvoru likerskega vina z označbo „Pineau des Charentes“ pripoveduje, da je leta 1589, ko je na oblast prišel Henrik IV., neroden vinogradnik zlil svež grozdni mošt v sod, v katerem je že bila žgana pijača „Cognac“. V besu zaradi svoje nerodnosti je sod postavil v najtemnejši kot kleti. Ko je čez nekaj let želel znova uporabiti sod, ki ga je dal na stran, je naletel na popolnoma svojevrstno bistro zlatorumeno tekočino, ki je bila sadežna in opojna.

Likerska vina tako dolgujejo svoj obstoj žgani pijači „Cognac“, s katero si delijo zgodovino.

Likerska vina so bila dolgo časa namenjena lastni uporabi. Na tej tradiciji temelji njihova identiteta, saj mora še danes vse grozdje, uporabljeno pri proizvodnji likerskega vina z označbo „Pineau des Charentes“ (tako za proizvodnjo mošta ali kot tudi žgane pijače „Cognac“), izvirati z enega in istega kmetijskega gospodarstva.

Skozi čas so vinogradniki postopoma razvijali svoje prakse in izpopolnili izvirno znanje, ki zajema: proizvodnjo žgane pijače „Cognac“, izbiro najbolj zrelega grozdja, dodajanje alkohola, ki zagotavlja z organoleptičnega vidika obstojen in uravnotežen proizvod, ter umetnost zvrščanja dopolnjujočih se serij in letnikov likerskega vina z označbo „Pineau des Charentes“.

V 20. letih prejšnjega stoletja se je sektor organiziral in ustanovljen je bil sindikat proizvajalcev likerskega vina z označbo „Pineau des Charentes“ (Syndicat des Producteurs de Pineau des Charentes), ki je leta 1943 postal sindikat proizvajalcev za promocijo in oglaševanje likerskega vina z označbo „Pineau des Charentes“ (Syndicat des producteurs, de promotion et de propagande du Pineau des Charentes).

5. julija 1935 je bil sprejet zakon o uporabi člena 12 zakona z dne 6. maja 1919 o zaščiti označb porekla za likerska vina, za katera se lahko uporablja označba „Pineau des Charentes“.

Kontrolirana označba porekla „Pineau des Charentes“ je bila priznana z odlokom z dne 12. oktobra 1945. Likersko vino z označbo „Pineau des Charentes“ je tako med čisto prvimi likerskimi vini, ki so dobila tako priznanje v Franciji.

Za proizvodnjo likerskega vina z označbo „Pineau des Charentes“ je v povprečju treba uporabiti količino žgane pijače „Cognac“, pridelano na dveh parcelah, in količino grozdnega mošta, pridelano na eni parceli. Tako v skladu z znanjem in izkušnjami, ki izhajajo iz starodavnih praks, vsak proizvajalec na svojem kmetijskem gospodarstvu izbere parcele, ki so najprimernejše za proizvodnjo mošta z največjo vsebnostjo sladkorja, preostale parcele pa nameni proizvodnji vin, bogatih s kislinami in nizko vsebnostjo alkohola, ki so primerna za proizvodnjo žgane pijače „Cognac“.

Zaradi veščin donegovanja v lesu, v katerih se odražajo običaji ter znanje in izkušnje, povezani s proizvodnjo žgane pijače „Cognac“, se lahko likersko vino z označbo „Pineau des Charentes“ izboljša ter pridobi značilno aromo in okus.

Omejitev pakiranja na geografsko območje izhaja iz proizvodne tradicije in domače porabe likerskega vina z označbo „Pineau des Charentes“. Njen namen je ohraniti značilnosti in posebnosti proizvoda, dobljenega po posebni metodi z dolgim donegovanjem, hkrati pa omogoča učinkovitejše postopke nadzora nad proizvodom.

9. Bistveni dodatni pogoji (pakiranje, označevanje, ostale zahteve)

Pakiranje

Pravni okvir:

nacionalna zakonodaja.

Vrsta dodatnega pogoja:

pakiranje na opredeljenem geografskem območju.

Opis pogoja:

Bela likerska vina se donegujejo vsaj 18 mesecev, od tega vsaj 12 mesecev v posodah iz hrastovine. Likerska vina rosé in rdeča likerska vina se donegujejo vsaj osem oziroma 12 mesecev, od tega vsaj šest oziroma osem mesecev v posodah iz hrastovine.

Vina, za katera se uporablja navedba „vieux“ (star), se donegujejo vsaj sedem let v posodah iz hrastovine, vina, za katera se uporablja navedba „très vieux“ (zelo star) (ali njena ustreznica „extra vieux“ (posebno star)), pa se donegujejo vsaj 12 let v posodah iz hrastovine.

Obveznost pakiranja na geografskem območju izhaja iz proizvodne tradicije in prvotno domače porabe, njen namen pa je ohraniti značilnosti in posebnosti likerskega vina z označbo „Pineau des Charentes“.

Proizvodnja tega proizvoda namreč zahteva znanje in izkušnje, ki so povezani, prvič, z zvrščanjem in, drugič, z donegovanjem v lesu v oksidativnem okolju. Zato se je treba izogibati kakršnemu koli prevažanju proizvoda in omejiti je treba kakršno koli rokovanje z njim po donegovanju, da se ne poslabšajo lastnosti, pridobljene s tehnično izpopolnjeno proizvodno metodo. Poleg tega omejitev pakiranja na geografsko območje omogoča boljšo sledljivost in lajša postopke nadzora nad proizvodom.

Vina se dajo na potrošniške trge v steklenicah, na katerih je zaščitni pokrovec ali zaščitni pečat.

Označevanje

Pravni okvir:

nacionalna zakonodaja.

Vrsta dodatnega pogoja:

dodatne določbe v zvezi z označevanjem.

Opis pogoja:

— Navedba letnika je dovoljena za likersko vino, ki v celoti izhaja iz istega leta proizvodnje likerskega vina z označbo „Pineau des Charentes“.

— Ime označbe lahko dopolnjujeta navedbi „vieux“ (star) in „très vieux“ (zelo star) (ali njena ustreznica „extra vieux“ (posebno star)) za likerska vina, ki ustrezajo proizvodnim pogojem, ki so za ti navedbi določeni v tej specifikaciji proizvoda.

— Navedba starosti je dovoljena za likerska vina z označbo „Pineau des Charentes“, ki so se v lesu starala vsaj tri leta. Navedena starost ne sme preseči obdobja staranja zadevnega proizvoda v lesu. V primeru zvrščanja se upošteva obdobje serije z najkrajšim staranjem v lesu.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-0c371c80-33c1-440e-a943-9c8e2d3302d6

(1) UL L 9, 11.1.2019, str. 2.